ཁྱད་པར་བདག་ཉིད་ཆེན་པོ་འདིའི་འོད་གསལ་དག་པའི་སྣང་བ་ལ་འཇམ་དབྱངས་མི་ཡི་རྣམ་རོལ་ཆོས་ཀྱི་རྗེ་ས་སྐྱ་པཎྜི་ཏ་མཆོག་ཉིད་པདྨ་འདབ་མ་སྟོང་ལྡན་གྱི་ཟེའུ་འབྲུ་ལ།ཟླ་བའི་དཀྱིལ་འཁོར་ཉ་གང་བའི་སྟེང་དུ།ངོ་བོ་རྗེ་བཙུན་འཇམ་པའི་དབྱངས་ཡིན་པ་ལ།རྣམ་པ་ཆོས་ཀྱི་རྗེ་སྐུ་མདོག་དམར་སེར་ཞལ་གཅིག་ཕྱག་གཉིས་པ།ཞབས་རྡོ་རྗེའི་སྐྱིལ་ཀྲུང་མཛད་པ།ཕྱག་གཉིས་ཆོས་འཆད་ཀྱི་ཕྱག་རྒྱ་ཐུགས་ཀར་མཛད་པས་ཨུཏྤལའི་ཡུ་བ་འཛིན་པ་སྙན་གཉིས་ཀྱི་གཡས་གཡོན་གྱི་ཐད་ཀར་ཁ་བྱེ་བའི་སྟེང་།གཡས་ན་ཤེས་རབ་ཀྱི་རལ་གྲི་མེ་འབར་བ།གཡོན་ན་ཤེས་རབ་ཀྱི་ཕ་རོལ་ཏུ་ཕྱིན་པའི་པུསྟི་ཡོད་པ།མཚན་དང་དཔེ་བྱད་བཟང་པོས་བརྒྱན་པ།ཆོས་གོས་སྣམ་སྦྱར་གསོལ་བའི་སྐུའི་རྣམ་པ་ཅན་དུ་གསལ་བར་གཟིགས།དེའི་ཚེ་ཐུགས་དད་པ་ཆེན་པོས་བསྟོད་པ་མང་དུ་མཛད།ཁྱད་པར་བསྟོད་པ་ཆོས་རྒྱལ་མས་བསྟོད།བླ་མ་འཇམ་པའི་དབྱངས་རང་ལ་བསྟིམ་པ་སོགས་ས་འཇམ་སྦགས་སྒྲུབ་ཅེས་ཡོངས་སུ་གྲགས་པ་དེ་ཉིད་དགོངས་ཉམས་སུ་བཞེས་མཛད་ཅིང་།དེ་ལྟ་བུའི་ཉམས་ལེན་གྱི་རྒྱུན་དེ་ཉིད་ཀུན་མཁྱེན་རོང་སྟོན་ཆེན་པོ་ལ་གནང་།དེས་ཞལ་སློབ་སོ་སོ་ལ་གནང་བ་ནས་བཟུང་དེང་སང་གི་བར་དུ་རྒྱུན་མ་ཆད་པར་བྱུང་བ།བྱིན་རླབས་ཀྱི་ཚན་ཁ་མཆོག་ཏུ་བསྔགས་པ་དེ་བླ་མ་འདི་ཁོ་ནའི་བདག་རྐྱེན་ལས་བྱུང་བ་དང་།ཡང་ཁྲོ་བོའི་རྒྱལ་པོ་མི་གཡོ་བའི་སྒྲུབ་པ་མཛད་པའི་ཞག་བདུན་གྱི་ཐོག་ཞལ་དཀར་ནང་དུ་མི་གཡོ་བའི་སྐུ་མཐེབ་སོར་ཙམ་པ་མང་པོ་བྱུང་བ་བགེགས་ཀྱི་སྤྲུལ་པར་མཁྱེན་ནས་ལྷག་མེད་དུ་ཞལ་དུ་གསོལ་བས།དེ་མ་ཐག་བཅོམ་ལྡན་འདས་གཏུམ་པོ་དཀར་པོ་དག་པ་ཡེ་ཤེས་ཀྱི་གཟིགས་ངོར་འཇའ་འོད་ཁ་དོག་སྣ་ཚོགས་ཀྱི་ཀློང་དུ་མངོན་སུམ་དུ་ཞལ་གཟིགས་ཤིང་།བར་ཆད་བདུད་ཀྱི་གཡུལ་ལས་ཡོངས་སུ་རྒྱལ་བས་གནས་དེ་ཉིད་ལ་མི་གཡོ་བྲག་ཕུག་ཅེས་ཡོངས་སུ་གྲགས་ཤིང་།ཕྱིས་ཀྱི་ས་སྐྱའི་བསྟན་འཛིན་ཕལ་མོ་ཆེ་གནས་དེར་བྱོན་ནས་མི་གཡོ་བའི་བསྙེན་སྒྲུབ་ལ་བརྩོན་པའི་རྣམ་ཐར་མང་ངོ་།།